**Duhovnic**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În genunchi,

sub epitrahilul său,

văd cum Pământul e tot mai mic

şi stelele tot mai strălucitoare.

În genunchi,

sub epitrahilul său,

aud cum, în loc de bătăile inimii mele,

bat clopote de mănăstiri primordiale.

În genunchi,

sub epitrahilul său,

simt cum, în loc de sânge,

îngerii îmi urcă şi îmi coboară prin vene.

În genunchi,

sub epitrahilul său,

Cerul e mai aproape de mine

decât eu însumi.

Binecuvântează, părinte,

să-mi mărturisesc păcatele !